b'\n_START_ARTICLE_\nLlargues\n_START_SECTION_\nCanxa\n_START_PARAGRAPH_\nPer a jugar a llargues cal escollir un carrer pla, recte, llarg i ample, d\'unes 70 o \\d5 passes. Si el carrer fa costera la part de baix ser\xc3\xa0 la del rest, i si un extrem del carrer \xc3\xa9s m\xc3\xa9s estret que l\'altre la part m\xc3\xa9s ampla \xc3\xa9s per al rest._NEWLINE_Es delimita el carrer amb dues ratlles: la de la banca i la del rest, aix\xc3\xad mateix hi ha una tercera ratlla que senyala el punt que ha de passar la pilota en la treta, \xc3\xa9s la ratlla de falta, a unes 40 passes del rest. En cas de jugar equips de qualitat diferent el m\xc3\xa9s fort pot donar unes passes, a\xc3\xa7\xc3\xb2 \xc3\xa9s, que la ratlla de la banca de l\'equip m\xc3\xa9s fluix estiga un poc m\xc3\xa9s avan\xc3\xa7ada per a compensar la pot\xc3\xa8ncia de la treta._NEWLINE_El p\xc3\xbablic es pot asseure en ambdues voreres i en els extrems del carrer._NEWLINE_Antigament es jugava a Llargues tamb\xc3\xa9 als trinquets, i avui en dia encara es fa al Trinquet de l\'Abdet, en una modalitat espec\xc3\xadfica, la Pilota grossa.\n_START_SECTION_\nPilota\n_START_PARAGRAPH_\nS\'hi juga amb pilota de badana. At\xc3\xa9s que s\'hi juga al carrer, \xc3\xa9s f\xc3\xa0cil perdre la pilota o que s\'encale en un balc\xc3\xb3 o terrat, per\xc3\xb2 com que les pilotes de badana s\xc3\xb3n molt barates aix\xc3\xb2 no \xc3\xa9s cap problema. A m\xc3\xa9s, els carrers s\xc3\xb3n plens d\'irregularitats que causen efectes estranys en el bot de la pilota, sorpreses que s\xc3\xb3n esmorte\xc3\xafdes per la mateixa pilota de badana, de cop m\xc3\xa9s suau i, per tant, m\xc3\xa9s amotllable. Un altre motiu per utilitzar pilotes de badana \xc3\xa9s la seua menor duresa i velocitat, que les fan m\xc3\xa9s adients per als jugadors aficionats._NEWLINE_Les pilotes de badana estan formades per una cobertura de pell assaonada d\'anyell o d\'ovella (per aix\xc3\xb2 el nom de "badana"), i farcides de draps.\n_START_SECTION_\nA palma\n_START_PARAGRAPH_\nA palma \xc3\xa9s una modalitat de les Llargues que nom\xc3\xa9s es diferencia en la manera de treure. Atesa la car\xc3\xa8ncia de "banques" fortes i competitives, el traure es fa a palma, que equival a un cop a la pilota amb la palma de la m\xc3\xa0 i amb el bra\xc3\xa7 totalment est\xc3\xa8s, sense doblar el colze. D\'aquesta manera, el factor banca perd la seua qualitat i els equips s\'igualen.\n_START_SECTION_\nPerxa\n_START_PARAGRAPH_\nLa Perxa t\xc3\xa9 la mateixa reglamentaci\xc3\xb3 que la modalitat a Llargues exceptuant la treta. El traure es far\xc3\xa0 des d\'una ratlla marcada (la de falta) a un dau pintat, i sobre una corda (la Perxa o palico, a l\'estil de la Galotxa). A partir de la treta (a volea o al bot), les normes s\xc3\xb3n les del joc a ratlles.'